รองนายกรัฐมนตรีเปิดเผยความคืบหน้าการเตรียมความพร้อมพระราชพิธีบรมราชาพิเษก ขณะนี้ดำเนินการแล้วเสร็จกว่าร้อยละ 80
นายวิษณุ เครืองาม รองนายกรัฐมนตรี ให้ข้อมูลภายในงานเปิดศูนย์สื่อมวลชน พระราชพิธีบรมราชาภิเษก พุทธศักราช 2562 ว่า ขณะนี้ส่วนราชการที่เกี่ยวข้องกำลังตระเตรียมงานพระราชพิธีบรมราชาภิเษกอย่างสมพระเกียรติ โดยพระราชพิธีจะแบ่งออกเป็น 3 ช่วง คือ         พระราชพิธีเบื้องต้น จะอยู่ในช่วงเดือนเมษายน ประกอบด้วยพิธีทำน้ำอภิเษก การเตรียมจารึกพระสุพรรณบัฏ และแกะพระราชลัญจกร         พระราชพิธีเบื้องกลาง จะเป็นช่วงที่สำคัญที่สุดของพระราชพิธีบรมราชาภิเษก คือ ช่วงเดือนพฤษภาคม จะมีการพระราชพิธีบรมราชาภิเษก         พระราชพิธีเบื้องปลาย จะเป็นการเสด็จพระราชดำเนินในขบวนพยุหยาตราชลมารค เดือนตุลาคม         โดยขณะนี้การเตรียมการคืบหน้าร้อยละ 80 และจะทันงานพระราชพิธีบรมราชาภิเษก ซึ่งการเตรียมงานในเวลานี้ ประกอบด้วย การเตรียมตราสัญลักษณ์พระราชพิธีบรมราชาภิเษก การคัดเลือกพระบรมฉายาลักษณ์ที่จะใช้ประดับภายในงานให้เป็นแบบเดียวกันทั่วประเทศ การเตรียมน้ำสรงมุรธาภิเษก และการเตรียมน้ำจากบ่อน้ำศักดิ์สิทธิ์ทั่วประเทศเพื่อใช้ในการทำน้ำอภิเษก การเตรียมเครื่องมือเครื่องใช้และแผ่นทองคำสำหรับการจารึกพระสุพรรณบัฏแกะดวงพระบรมราชสมภพ และแกะพระราชลัญจกร หรือตราประจำรัชกาล การเตรียมเครื่องมือเครื่อใช้การก่อสร้างมณฑปพระกระยาสนาน ซ่อมเกยที่ใช้เสด็จลงจากพระราชยานหรือเสลี่ยง การตระเตรียมงานที่เกี่ยวกับขบวนพยุหายาตราสถลมารค การเตรียมคัดเลือกบุคคลเข้าเฝ้าทูลละอองธุลีพระบาทรับเสด็จในพิธีการต่างๆ การเตรียมวางแผนเคลื่อนย้ายผู้เข้าร่วมพิธีเพื่อไปร่วมพิธีการที่ต่อเนื่องกัน การเตรียมสถานที่สำหรับถ่ายทอดสดวิทยุโทรทัศน์        รองนายกรัฐมนตรี ยังกล่าวเชิญชวนประชาชนให้ร่วมสวมใส่เสื้อสีเหลือง ซึ่งเป็นสีประจำวันพระราชสมภพตลอดระยะเวลา 4 เดือน ตั้งแต่เมษายนถึงกรกฎาคม 2562 ทั้งนี้ สำนักนายกรัฐมนตรี จะจัดทำเสื้อสีเหลืองประดับตราสัญลักษณ์พระราชพิธีบรมราชาภิเษก และเข็มตราสัญลักษณ์ที่ระลึก จำหน่ายให้ประชาชนซื้อไปกลัดบนหน้าอก ภายหลังจากที่สมเด็จพระเจ้าอยู่หัว พระราชทานพระราชานุญาตให้ใช้ตราสัญลักษณ์ โดยรายได้จากการจำหน่ายเข็มตราสัญลักษณ์จะนำขึ้นทูลเกล้าทูลกระหม่อมถวายโดยเสด็จพระราชกุศลตามพระราชอัธยาศัย